
Fra Fiskum Grendeutvalg og Fiskum Idrettslag	
v/Leder og prosjektleder Kim Johannessen Lande				30. oktober 2014

Øvre Eiker Kommunestyre


Søknad om bidrag til finansiering av spennende flerbruksanlegg ved Darbu Skole

Kjære kommunestyre,

Som vedtatt i Fiskum Grendeutvalg den 9. oktober og som varslet i formannsskapet den 15. oktober, så søker Fiskum Grendeutvalg herved om finansielt bidrag til realisering av viktige og spennende planer for utendørs flerbruksanlegg ved Darbu Skole.

Planene har allerede blitt prioritert øverst for gjennomføring i 2015 på kommunens prioriterte liste av både Øvre Eiker Idrettsråd og Øvre Eiker Idrettsledermøte. Kommunens idrettskonsulent har godkjent alle våre søknader om teknisk forhåndsgodkjenning, slik at alt nå ligger til rette for bygging i 2015. Videre har eiendomsseksjonen ved Frode Bolstad lovet å sørge for at de nødvendige rettigheter til disponering av grunn etableres.

Fiskum Grendeutvalg og Fiskum Idrettslag har i flere år samarbeidet om realiseringen av et flerbruksanlegg ved Darbu Skole. I denne runden er det kun utendørsdelen av anlegget som søkes finansiert og bygget.

Våre planer for utendørs flerbruksanlegg ved Darbu Skole er følgende, med angitte kostnader:
	1. 11-er kunstgressbane 64 x 100 m med flombelysning 			7.0 MNOK
	2. Terrengsykkelbane – nærmiljøanlegg					0.6 MNOK
	3. Sprintbane 60 m (totalt 100 m m/ understående)– nærmiljøanlegg	0.5 MNOK
	4. Lengdehoppbane – nærmiljøanlegg, både 3-steg, stille og tilløp	0.3 MNOK
	Total kostnadsramme inkl. Mva						8.4 MNOK

Disse anleggene planlegges finansiert på følgende måte:
	Spillemidler									3.0 MMOK
	Kommunalt bidrag til stedsutvikling						2.0 MNOK
	Fiskum IL – kontant bidrag							1.0 MNOK
	Dugnad, sponsorater og gaver						2.4 MNOK

Disse anleggene kommer snart opp for kommunal behandling og i den forbindelse søker vi altså om at Øvre Eiker Kommune kan bidra med 2.0 MNOK i stedsutviklingsmidler til prosjektet. Herav har vi allerede stående ubrukte midler på ca. 0.75 MNOK som har blitt satt av til flerbruksanlegg. I påvente av at Øvre Eiker Kommune blir ferdig med byggingen av Eikertun, hvoretter vi håper at det lar seg gjøre å få realisert også våre flerbrukshusplaner, vil vi nå altså be kommunestyret om tillatelse til å disponere disse 0.75 MNOK til ovenstående prosjekter, samt en tilleggsbevilgning fra kommunestyret til stedsutvikling på Fiskum for 2015 på 1.25 MNOK.

Fortsatt med denne bevilgningen vil kommunestyret i Øvre Eiker komme svært rimelig ut av den pågående stedsutviklingen på Fiskum, men uten ovenstående bidrag vil våre planer ikke la seg realisere.
Vi arbeider nå hardt med å søke støtte, sponsorater og gaver fra alle relevante institusjoner, bedrifter og foreninger og har godt håp om å komme i mål med å skaffe de manglende 2.4 MNOK. Resten er idrettslaget innstilt på å klare å finansiere gjennom dugnad.

For å kunne søke kulturdepartementet om spillemidler for 2015, så må våre finansieringsplaner gå fra å være planer til å være bekreftet med tildelingsbrev, bankkontoutskrifter med videre. Videre vet vi at det er et etterslep på tildeling av spillemidler. De endelige søknadene om spillemidler må gå fra Øvre Eiker Kommune til Fylkeskommunen den 15. Januar. Videre har vi skjønt at disse må behandles i kommunestyret først, og at skrivefristen fra administrasjonen for å rekke denne behandlingen i kommunestyret er den 30. November. Med andre ord så må vi kunne framlegge bekreftet finansiering av våre prosjekter innen den 30. November.

Vi søker derfor også i denne prosessen om tildeling av et rentefritt lån på 3.033 MNOK som forskudd på de tildelte spillemidler som forfaller til betaling straks vi mottar spillemiddelutbetaling fra departementet. 

Videre vil vi anmode Øvre Eiker om en tilleggsramme på et 10-årig rentefritt lån på inntil 2.4 MNOK, som bare vil legges ved den 30. November som bekreftelse på at vi får finansiert opp prosjektet, men som vi ikke forventer å måtte benytte oss av i praksis.

Vi har søkt flere selskaper og stiftelser om gaver og sponsorater allerede, men flere av disse har 2-6 måneder saksbehandlingstid, slik at vi innen den 30. November ikke vil ha rukket å få svar på alle våre søknader. Den siste søknaden vi kommer til å sende vil ikke ferdigbehandles før i august 2015.

Vi har derfor et godt håp om at vi innen august 2015 vil ha fått fullfinansiert de manglende 2.4 MNOK, men for at vi altså skal kunne legge fram et endelig finansieringsbevis til kommunestyret den 30. November og dermed til fylkeskommunen den 15. Januar ber vi om to ovenstående rentefrie lån, der førstnevnte på 3.0 MNOK altså løper uten avdrag til spillemidlene blir tildelt og de andre 2.4 MNOK blir en kredittramme, som vi forventer å ikke måtte bruke noe av, men som trengs for å kunne bevise overfor sentrale myndigheter at vi klarer å finansiere prosjektet innen den 30. November.

Med håp om positiv og snarlig behandling, helst innen den 30. November

Mvh


Kim J. Lande

